Andijon shahrida 700 metr uzunlikdagi ko‘prik quriladi

Andijon shahrida yana bir yirik loyiha – Bobur shoh ko‘chasining ikki qismini bog‘laydigan va Markaziy temir yo‘l vokzali ustidan o‘tadigan, 700 metr uzunlikdagi ko‘prik bunyod etiladi. Bu haqda Prezident Shavkat Mirziyoyev Andijonda faollar bilan bo‘lib o‘tayotgan yig‘ilishda ma'lum qildi.
Buning natijasida masofa 5 kilometrga, vaqt sarfi esa 25 foizga qisqaradi.
Shuningdek, viloyatda joriy yil 162 milliard so‘m markazlashgan mablag‘lar hisobidan, 460 kilometr ichimlik suvi, 23 kilometr kanalizatsiya tarmog‘i, 95 ta suv inshooti quriladi va rekonstruksiya qilinadi. Natijada, 117 ta mahalladagi 200 ming aholining ichimlik suv ta'minoti yaxshilanadi va 37 ming aholi kanalizatsiyaga ulanadi.